b"\n_START_ARTICLE_\nCastell de Perapertusa\n_START_SECTION_\nGeografia\n_START_PARAGRAPH_\nEs troba sobre una cresta rocosa dalt d'un tur\xc3\xb3 d'uns 400 m de llargada, amb parets verticals de fins a 80 m que separa Dulhac del poble de Rofiac. Posici\xc3\xb3 estrat\xc3\xa8gica que permet alhora veure de lluny les diferents valls que l'envolta, controlar els colls o comunicar senyals al castell de Qu\xc3\xa9ribus una mica m\xc3\xa9s al sud._NEWLINE_La vista del castell des de Dulhac (al sud) \xc3\xa9s impressionant gr\xc3\xa0cies al penya-segat sobre el qual el castell est\xc3\xa0 constru\xc3\xaft. L'entrada principal es troba del costat nord, per\xc3\xb2 en l'\xc3\xa8poca dels c\xc3\xa0tars un passatge secret permetia despr\xc3\xa9s d'un cam\xc3\xad estret darrere un gruixut esper\xc3\xb3 roc\xc3\xb3s d'entrar al castell per una escala m\xc3\xb2bil. Avui el passatge secret \xc3\xa9s tancat, per\xc3\xb2 el cam\xc3\xad hi roman i es pot acabar l'ascensi\xc3\xb3 per una via d'escalada.\n_START_SECTION_\nHist\xc3\xb2ria\n_START_PARAGRAPH_\nL'indret ja havia estat ocupat en l'\xc3\xa8poca romana des de comen\xc3\xa7aments del segle I aC._NEWLINE_Ja a l'edat mitjana, el lloc fou conquerit pel comte de Besal\xc3\xba, Oliba Cabreta, que hi edific\xc3\xa0 un primer castell cap al 980. El 1070, es menciona el castell en catal\xc3\xa0 com a Perapertus\xc3\xa8s._NEWLINE_M\xc3\xa9s tard sota el domini dels comtes de Barcelona el castell esdevingu\xc3\xa9 feu del vescomtat de Narbona (1111), que el reedificaren i feren consagrar l'esgl\xc3\xa9sia (1115). En l'\xc3\xa8poca de la croada albigesa, fou feu de Guillem de Perapertusa, excomunicat el 1224 que se sotmet despr\xc3\xa9s al frac\xc3\xa0s del setge de Carcassona._NEWLINE_El 1240 el castell pass\xc3\xa0 al rei de Fran\xc3\xa7a Sant Llu\xc3\xads que dos anys m\xc3\xa9s tard feu construir l'escala que avui dia porta el seu nom i una torrassa que edific\xc3\xa0 al punt m\xc3\xa9s alt i que anomen\xc3\xa0 Sant Jordi. Mentre, els antics senyors de Perapertusa es retiraven al Rossell\xc3\xb3._NEWLINE_Amb el tractat de Corbeil (1258), Perapertusa \xc3\xa9s una de les fortaleses m\xc3\xa9s avan\xc3\xa7ades a la frontera del regne d'Arag\xc3\xb3. Durant la guerra entre Felip l'Ardit i els catalans, el 1285, el castell ser\xc3\xa0 la resid\xc3\xa8ncia for\xc3\xa7ada de nobles de Perpiny\xc3\xa0. El 1355 torna a ser un castell defensiu i el 1367 Carles V, rei de Fran\xc3\xa7a, permet a Enric de Trast\xc3\xa0mara, pretenent a la corona de Castella, que s'hi refugi\xc3\xaf despr\xc3\xa9s de la derrota de la Batalla de N\xc3\xa0jera._NEWLINE_L'any 1542, Jean de Graves, sobir\xc3\xa0 de Seriny\xc3\xa0, s'apodera del castell en nom de la reforma, per\xc3\xb2 \xc3\xa9s apressat i executat junt amb quatre c\xc3\xb2mplices. A partir de la desclassificaci\xc3\xb3 com a pla\xc3\xa7a fronterera del tractat dels Pirineus (1659), el castell ja no t\xc3\xa9 cap rellev\xc3\xa0ncia estrat\xc3\xa8gica.\n_START_SECTION_\nActualment\n_START_PARAGRAPH_\nAbandonat a principis de la Revoluci\xc3\xb3, \xc3\xa9s venut com a B\xc3\xa9ns Nacionals el 1820, i nom\xc3\xa9s el 1950 comencen les primeres campanyes de consolidaci\xc3\xb3 del monument._NEWLINE_Les seves ru\xc3\xafns'arresta just sota el penya-segat en un aparcament, els visitants poden llavors utilitzar un cam\xc3\xad (aproximadament un quart d'hora) per fer el tomb al castell per l'est i accedir per l'entrada principal al costat nord. Encara que el castell \xc3\xa9s en ru\xc3\xafnes, el fet que conserva la major part dels murs, certes peces s\xc3\xb3n encara ben conservades (sobretot la capella fortificada a la part baixa del castell) i la vista fan que valgui la pena pujar-hi. Si hi ha risc de tempesta no s'aconsella, pels llamps i les relliscades."